‘Mandela se laaste asem was sy eie’Nelson Mandela Volgens die berig is Mandla, Mandela se kleinseun, van die Oos-Kaap na sy oupa se sterfbed ontbied. Senior ANC-lede en godsdienstige leiers was glo ook by toe Mandela sy laaste asem uitgeblaas het. Volgens City Press het familielede twee en drie op ŉ slag ŉ finale oomblik met Mandela gedeel. Volgens die berig het Mandela die afgelope paar maande nie ŉ woord gesê nie. Bantu Holomisa, UDM-leier, het aan die Sunday Times gesê hy het ŉ oproep gekry dat Mandela se toestand agteruitgegaan het. “Ek is reguit na sy kamer toe. Ek was hartseer toe ek gesien het sy toestand het erg agteruitgegaan van die laaste keer wat ek hom gesien het.” Holomisa het glo langer as ŉ uur saam Mandela spandeer en het glo sowat 90 minute voor Mandela oorlede is die huis verlaat. “Die familie was baie sterk maar die gemoed was somber. Die moeilikste oomblik was toe die weermag omstreeks middernag Mandela se liggaam kom haal het,” het ŉ bron aan die koerant gesê. “Toe hulle met Mandela se liggaam by die trappe afgekom het, het dit ingesink dat Madiba weg was.”